CELEX: 32017D2152
Language: fi
Date: 2017-11-15 00:00:00
Title: Neuvoston päätös (EU) 2017/2152, annettu 15 päivänä marraskuuta 2017, luvan antamisesta Ranskalle soveltaa Guadeloupessa, Ranskan Guyanassa, Martiniquessa ja Réunionissa tuotetusta ”perinteisestä” rommista kannettaviin tiettyihin välillisiin veroihin alennettua verokantaa annetun päätöksen N:o 189/2014/EU muuttamisesta

21.11.2017   
            
            
               FI
            
            
               Euroopan unionin virallinen lehti
            
            
               L 304/1
            
         NEUVOSTON PÄÄTÖS (EU) 2017/2152,
   annettu 15 päivänä marraskuuta 2017,
   luvan antamisesta Ranskalle soveltaa Guadeloupessa, Ranskan Guyanassa, Martiniquessa ja Réunionissa tuotetusta ”perinteisestä” rommista kannettaviin tiettyihin välillisiin veroihin alennettua verokantaa annetun päätöksen N:o 189/2014/EU muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 349 artiklan,
   ottaa huomioon Euroopan komission ehdotuksen,
   sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
   ottaa huomioon Euroopan parlamentin lausunnon (1),
   noudattaa erityistä lainsäätämisjärjestystä,
   sekä katsoo seuraavaa:
   
               (1)
            
            
               Neuvoston päätöksen N:o 189/2014/EU (2) 1 artiklan nojalla Ranskalle annettiin lupa soveltaa edelleen Guadeloupessa, Ranskan Guyanassa, Martiniquessa ja Réunionissa tuotettuun ”perinteiseen” rommiin Ranskan emämaan alueella alkoholin valmisteverokantaa, joka on alhaisempi kuin neuvoston direktiivin 92/84/ETY (3) 3 artiklassa säädetty täysi verokanta, ja ”cotisation sur les boissons alcooliques” -maksua, jäljempänä ’VSS-maksu’, joka on alhaisempi kuin Ranskan kansallisessa lainsäädännössä sellaiselle ”perinteiselle” rommille vahvistettu täysi maksukanta.
            
         
               (2)
            
            
               Päätöksen N:o 189/2014/EU 3 artiklan 1 kohdan mukaisesti kyseiseen ”perinteiseen” rommiin sovellettavia alennettua valmisteverokantaa ja alennettua VSS-maksukantaa sovelletaan vuotuisessa kiintiössä, jonka suuruus on 120 000 hehtolitraa puhdasta alkoholia.
            
         
               (3)
            
            
               Ranskan viranomaiset pyysivät 22 päivänä syyskuuta 2016 komissiota esittämään teknistä muuttamista koskevan luonnoksen vuotuisen kiintiön nostamiseksi 120 000 hehtolitrasta puhdasta alkoholia 144 000 hehtolitraan puhdasta alkoholia. Pyynnön liitteenä toimitettiin raportti, jossa esitettiin tiedot pyydetyn mukauttamisen perustelemiseksi. ”Perinteisen” rommin tuottajilla ei ollut riittävää pääsyä Ranskan Euroopassa sijaitsevien alueiden markkinoille vuonna 2016. Ennakoitu kasvuvauhti edellytti 144 400 hehtolitran kiintiötä puhdasta alkoholia, ja kyseinen määrä saavutettiin jo vuoden 2016 lopussa. Näin ollen vuotuinen kiintiö, jonka suuruus on 120 000 hehtolitraa puhdasta alkoholia, olisi nostettava 144 000 hehtolitraan puhdasta alkoholia.
            
         
               (4)
            
            
               Päätöksellä N:o 189/2014/EU hyväksyttyjä toimenpiteitä analysoidaan ja tarkastellaan uudelleen perusteellisemmin koko järjestelmän arvioinnin yhteydessä. Siinä otetaan huomioon päätöksen N:o 189/2014/EU 4 artiklassa tarkoitettu Ranskan kertomus.
            
         
               (5)
            
            
               Vuoden 2016 kiintiö, joka oli 120 000 hehtolitraa puhdasta alkoholia, käytettiin loppuun jo ennen kyseisen vuoden loppua. Ellei kiintiötä koroteta taannehtivasti 1 päivästä tammikuuta 2016, ”perinteisen” rommintuottajille aiheutuu huomattavia, todennäköisesti peruuttamattomia haittoja. ”Perinteisen” rommin tuottajien ja niiden vähittäismyyjien väliset suhteet Ranskassa perustuvat vuosittaisiin sopimuksiin, joissa määrätään toimitettuja määriä, ostohintaa sekä palautuksia ja tarjoushintoja koskevista sitoumuksista. Kiintiön täyttyminen on johtanut ennakoimattomaan verotuksen kiristymiseen jälkikäteen kiintiön ylittävien määrien osalta, vaikka ”perinteisen” rommin tuottajien oli mahdotonta arvioida vuoden alussa sopimuksia tehtäessä kiintiöiden ylittymisen todennäköisyyttä tai mahdollista laajuutta. Ellei kiintiötä koroteta taannehtivasti, ”perinteisen” rommin tuottajille aiheutuu kiintiön ylittävistä määristä merkittäviä tappioita. Näin ollen olisi sallittava kiintiön korottaminen taannehtivasti 1 päivästä tammikuuta 2016.
            
         
               (6)
            
            
               Muut päätöksen N:o 189/2014/EU parametrit eivät muutu, ja komission johdolla tehty, heinäkuussa 2016 valmistunut riippumaton taloudellinen analyysi vahvisti, että Guadeloupesta, Ranskan Guyanasta, Martiniquesta ja Réunionista peräisin olevan ”perinteisen” rommin tuonti Ranskaan vastaa vain pientä osaa alkoholin kokonaiskulutuksesta Ranskassa. Tästä syystä alennettu verokanta ei vaikuttaisi vääristävän kilpailua Ranskan rommimarkkinoilla sisämarkkinoista puhumattakaan.
            
         
               (7)
            
            
               Tällä päätöksellä ei rajoiteta perussopimuksen 107 ja 108 artiklan mahdollista soveltamista.
            
         
               (8)
            
            
               Päätös 189/2014/EU olisi sen vuoksi muutettava,
            
         ON HYVÄKSYNYT TÄMÄN PÄÄTÖKSEN:
   1 artikla
   Muutetaan päätös N:o 189/2014/EU seuraavasti:
   
               1)
            
            
               korvataan 3 artiklan 1 kohta seuraavasti:
               ”1.   Edellä 1 artiklassa tarkoitettuja 2 artiklassa tarkoitettuun rommiin sovellettavia alennettua valmisteverokantaa ja alennettua VSS-maksukantaa sovelletaan
               
                           a)
                        
                        
                           vuotuisessa kiintiössä, jonka suuruus on 120 000 hehtolitraa puhdasta alkoholia, 1 päivän tammikuuta 2014 ja 31 päivään joulukuuta 2015 välisenä aikana, ja
                        
                     
                           b)
                        
                        
                           vuotuisessa kiintiössä, jonka suuruus on 144 000 hehtolitraa puhdasta alkoholia, 1 päivän tammikuuta 2016 ja 31 päivän joulukuuta 2020 välisenä aikana.”
                        
                     
         
               2)
            
            
               Korvataan 5 artikla seuraavasti:
               ”5 artikla
               Tätä päätöstä sovelletaan 1 päivän tammikuuta 2014 ja 31 päivän joulukuuta 2020 välisenä aikana, lukuun ottamatta:
               
                           a)
                        
                        
                           1 artiklaa, 3 artiklan 1 kohdan a alakohtaa ja 3 artiklan 2 kohtaa, joita sovelletaan 1 päivästä tammikuuta 2012, ja
                        
                     
                           b)
                        
                        
                           3 artiklan 1 kohdan b alakohtaa, jota sovelletaan 1 päivästä tammikuuta 2016.”
                        
                     
         2 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   
      Tehty Brysselissä 15 päivänä marraskuuta 2017.
      
         
            Neuvoston puolesta
         
         
            Puheenjohtaja
         
         J. AAB
      
   
   
      (1)  Lausunto annettu 24 päivänä lokakuuta 2017 (ei vielä julkaistu virallisessa lehdessä).
   
      (2)  Neuvoston päätös N:o 189/2014/EU, annettu 20 päivänä helmikuuta 2014, luvan antamisesta Ranskalle soveltaa Guadeloupessa, Ranskan Guyanassa, Martiniquessa ja Réunionissa tuotetusta ”perinteisestä” rommista kannettaviin tiettyihin välillisiin veroihin alennettua verokantaa ja päätöksen 2007/659/EY kumoamisesta (EUVL L 59, 28.2.2014, s. 1).
   
      (3)  Neuvoston direktiivi 92/84/ETY, annettu 19 päivänä lokakuuta 1992, alkoholin ja alkoholijuomien valmisteverojen määrien lähentämisestä (EYVL L 316, 31.10.1992, s. 29).